**UNHCR podporuje Centrum právnej pomoci, najnovšie prostredníctvom technickej podpory**

**V Bratislave, dňa 22. marca 2023**

Dňa 22. marca 2023 UNHCR, Úrad Vysokého komisára OSN pre utečencov, odovzdal dve terénne vozidlá, 16 notebookov a 16 telefónov Centru právnej pomoci v Bratislave. Od vypuknutia vojny na Ukrajine v roku 2022, centrum aktívne poskytuje právnu pomoc ľuďom núteným utiecť z Ukrajiny na Slovensko, vrátane tých, ktorí požiadali o dočasné útočisko.

Odovzdanie vozidiel, notebookov a telefónov nadväzuje na Memorandum o porozumení podpísané medzi oboma organizáciami v októbri 2022. Obsahom memoranda bolo posilnenie partnerstva a spolupráce s cieľom zabezpečiť prístup ku kvalifikovanej a bezplatnej právnej pomoci utečencom, žiadateľom o azyl, osobám so štatútom dočasného útočiska, osobám bez štátnej príslušnosti a ľuďom, ktorým hrozí postavenie osoby bez štátnej príslušnosti. Niektoré z osôb patriace do týchto kategórií sú často ekonomicky a sociálne znevýhodnené, čo im znemožňuje účinný a efektívny prístup k právnym službám, ktoré im môžu pomôcť pochopiť, chrániť a hájiť ich zákonné práva a záujmy.

„Som rada, že týmito technickými príspevkami môžeme podporiť Centrum právnej pomoci a posilniť kapacity na poskytovanie bezplatnej právnej pomoci a ochranu práv zraniteľných skupín naprieč Slovenskom, vrátane utečencov a ľudí bez štátnej príslušnosti. Tešíme sa na ďalšiu spoluprácu s Centrom,“ povedala Danijela Popovic-Efendic, vedúca Úradu UNHCR na Slovensku.

„Sme vďační za takúto materiálnu pomoc. Obe vozidlá budú slúžiť našim kanceláriám v Komárne a v Humennom, ktoré asistujú ľuďom v útvare policajného zaistenia v Medveďove a žiadateľom o azyl a utečencom z Ukrajiny v Humennom a okolí. Dodatočný príspevok umožní našim kanceláriám na celom Slovensku flexibilne poskytovať pomoc osobám z Ukrajiny so štatútom dočasného útočiska. Centrum sa od prvých dní príchodu ľudí z Ukrajiny veľmi aktívne zapojilo do poskytovania právnej pomoci ľuďom vo veľkokapacitných centrách a v našich kanceláriách a pokračovalo v poskytovaní právnej pomoci žiadateľom o azyl a ľuďom v zaistení. Tešíme sa na prehĺbenie vzájomnej spolupráce a na to, že Centrum bude môcť čerpať z expertízy UNHCR“ povedala Zuzana Števulová, riaditeľka Centra právnej pomoci.

UNHCR je globálna organizácia so zastúpením na Slovensku, ktorej cieľom je zachraňovať životy, chrániť práva a budovať lepšiu budúcnosť pre utečencov, násilne vysídlené komunity a ľudí bez štátnej príslušnosti na celom svete. V roku 2022, na žiadosť slovenskej vlády o podporu pri reakcii na prílev ukrajinských utečencov, otvorilo UNHCR svoje zastúpenie na Slovensku, a to v Bratislave a Košiciach. UNHCR koordinuje Akčný plán reakcie na príchod utečencov (RRP) pre Slovensko s cieľom podporiť utečencov z Ukrajiny, ale aj hostiteľskú krajinu. Hlavným poslaním Centra právnej pomoci na Slovensku je poskytnúť ľuďom v hmotnej núdzi prístup k právnej pomoci a možnosť efektívneho uplatňovania svojich práv.

**Kontaktné informácie:**

Russell Fraser, External Relations Officer, UNHCR Slovensko, fraser@unhcr.org

Martin Mlynár, Project Officer, Centrum právnej pomoci, martin.mlynar@centrumpravnejpomoci.sk